Diari Oficial de la Generalitat Valenciana


Sumari del DOGV 9997, del 02-12-2024 (2024/12290)

RESOLUCIÓ de 26 de novembre de 2024, de la Direcció General de Centres Docents, per la qual es convoquen les proves de maduresa per a l’accés als ensenyaments esportius de règim especial de grau mitjà i de grau superior i a les formacions esportives en període transitori, per a persones sense requisits acadèmics, en el curs acadèmic 2024-2025.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9997

Data del DOGV
:   02-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12888

CVE
:   PDEB-K-7040-82878

Data del document
:   26-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * esport professional
    * educació física
    * avaluació de coneixements
    * examen

La Llei orgànica 2/2006, de 3 de maig d’educació (BOE núm. 106, de 04.05.2006), així com les seues modificacions contemplades en la Llei orgànica 3/2020, de 29 de desembre, integra els ensenyaments esportius dins de l’oferta del sistema educatiu actual i regula, en l’article 64, l’organització i els requisits d’accés als cicles de grau mitjà i superior d’estos ensenyaments, així com la possibilitat d’accedir-hi per a les persones aspirants sense requisits acadèmics que superen una prova d’accés regulada per l’Administració educativa.

D’una banda, el Reial decret 1363/2007, de 24 d’octubre, pel qual s’establix l’ordenació general dels ensenyaments esportius de règim especial, determina en l’article 31 l’accés sense les titulacions de graduat o graduada en Educació Secundària Obligatòria i de Batxillerat, així com les condicions, equivalències, convocatòria i qualificació de la prova corresponent.

De l’altra banda, l’Orde ECD/158/2014, de 5 de febrer (BOE núm. 34, de 08.02.2014), regula els aspectes curriculars, els requisits generals i els efectes de les activitats de formació esportiva, als quals es referix la disposició transitòria primera del Reial decret 1363/2007, de 24 d’octubre (BOE núm. 268, de 08.11.2007), on s’indica que fins que es produïsca la implantació efectiva dels ensenyaments d’una determinada modalitat o especialitat esportiva, les formacions que hagen promogut o promoguen els òrgans competents en matèria d’esport de les comunitats autònomes o bé les federacions esportives, podran obtindre el reconeixement a l’efecte d’obtindre l’equivalència professional o la correspondència formativa amb els ensenyaments esportius de règim especial; per a això estaran subjectes a determinades condicions.

El Decret 132/2012, 31 d’agost (DOGV núm. 6853, de 03.09.2012), del Consell, regula els ensenyaments esportius de règim especial a la Comunitat Valenciana. De conformitat amb este decret, i en el marc del que es disposa en l’Orde de 10 de maig de 2004 (DOGV núm. 4771, de 09.06.2004), de la Conselleria de Cultura, Educació i Esport, per la qual es regulen les proves de maduresa per a l’accés als ensenyaments esportius a la Comunitat Valenciana, modificada parcialment per l’Orde de 17 de novembre de 2006 (DOGV núm. 5411, de 20.12.2006), la conselleria competent en matèria d’educació convoca anualment les proves per a l’accés als ensenyaments esportius a la Comunitat Valenciana per a aquelles persones candidates que no complisquen els requisits acadèmics amb accés directe.

La Resolució de 30 de juliol de 2024, del secretari autonòmic d’Educació, dicta instruccions en matèria d’ordenació acadèmica i d’organització de l’activitat docent en els centres que impartixen ensenyaments esportius de règim especial a la Comunitat Valenciana durant el curs 2024-2025 i regula els aspectes concrets aplicables en este període específic.

El Decret 107/2022, de 5 d’agost, del Consell, pel qual s’establixen l’ordenació i el currículum d’Educació Secundària Obligatòria (DOGV núm. 9403, d’11.08.2022), determina el marc de referència curricular per a l’adaptació del currículum d’Educació Física de la present resolució per a la prova de maduresa per a l’accés als ensenyaments esportius de grau mitjà i formacions esportives de nivell I en període transitori.

El Decret 108/2022, de 5 d’agost, del Consell, pel qual s’establixen l’ordenació i el currículum de Batxillerat (DOGV núm. 9404, de 12.08.2022), determina el marc de referència curricular per a l’adaptació del currículum d’Educació Física de la present resolució per a la prova de maduresa per a l’accés als ensenyaments esportius de grau superior i formacions esportives de nivell III en període transitori.

La Resolució de 2 de novembre de 2015, de la Direcció General de Formació Professional i Ensenyaments de Règim Especial, per la qual es modifica el currículum de les matèries que formen part de les proves d’accés a cicles formatius de grau mitjà i de grau superior de Formació Professional i dels cursos preparatoris d’estes a la Comunitat Valenciana, regula el currículum de les matèries de la part comú.

D’acord amb la normativa indicada, la Direcció General de Centres Docents, fent ús de les competències que em conferix l’article 28 de la Llei 5/1983, de 30 de desembre, i el Decret 166/2024, de 12 de novembre, del Consell, d’aprovació del Reglament orgànic i funcional de la Conselleria d’Educació, Cultura, Universitats i Ocupació,

RESOLC

*Primer. Objecte i àmbit aplicable*

1. La present resolució té per objecte convocar les proves de maduresa per a l’accés als ensenyaments esportius de règim especial conduents a les titulacions de tècnic o tècnica esportius i tècnic o tècnica esportius superiors, per a persones que no disposen dels requisits acadèmics per a accedir als ensenyaments esportius de grau mitjà i grau superior i a les formacions esportives en període transitori.

2. La prova de maduresa per a l’accés als ensenyaments de grau mitjà de tècnic o tècnica esportius o a les formacions esportives de nivell I té com a objecte demostrar els coneixements i les habilitats suficients per a cursar amb aprofitament els ensenyaments d’este grau. Els continguts de la prova versaran sobre els sabers bàsics de l’Educació Secundària Obligatòria.

3. La prova de maduresa per a l’accés als ensenyaments de tècnic o tècnica esportius superiors o formacions esportives de nivell III té com a objecte demostrar la maduresa en relació amb els objectius formatius del Batxillerat. Esta prova versarà sobre els sabers bàsics del Batxillerat.

4. La present resolució serà aplicable en l’àmbit territorial de la Comunitat Valenciana.

*Segon. Requisits*

De conformitat amb l’article 22 del Decret 132/2012, de 31 d’agost, del Consell, i l’article 64 de la Llei orgànica 2/2006, de 3 de maig, d’educació, les persones aspirants hauran de reunir els requisits següents:

1. Per a la inscripció a la prova de maduresa per a l’accés al títol de tècnic o tècnica esportius i formacions esportives en període transitori de nivell I:

a) No estar en possessió del títol de graduat o graduada en Educació Secundària Obligatòria o equivalent a efectes acadèmics ni de titulacions equivalents a l’efecte d’accés segons s’indica en la disposició addicional quinta del Decret 132/2012, de 31 d’agost, del Consell.

b) Tindre, com a mínim, 17 anys complits dins de l’any natural de realització de la prova.

2. Per a la inscripció a la prova de maduresa per a l’accés al títol de tècnic o tècnica esportius superiors i formacions esportives en període transitori de nivell III serà necessari:

a)  Estar en possessió del títol de tècnic o tècnica esportius o nivell II, en la modalitat o especialitat esportiva que es determine per via reglamentària.

b) No estar en possessió del títol de Batxillerat o equivalent a efectes acadèmics, ni de titulacions equivalents a l’efecte d’accés, segons s’indica en la disposició addicional quinta del Decret 132/2012, de 31 d’agost, del Consell.

c) Tindre una edat mínima de 19 anys, complits dins de l’any natural de realització de la prova.

*Tercer. Validesa de les proves entre els diferents ensenyaments*

D’acord amb l’article 27 del Decret 132/2012, de 31 d’agost, i l’article 31.2 del Reial decret 1363/2007, de 24 d’octubre, la prova d’accés a la Formació Professional de grau mitjà podrà substituir la prova de maduresa al mateix grau dels ensenyaments esportius. La part comuna de la prova d’accés a la Formació Professional de grau superior podrà substituir la prova de maduresa al mateix grau dels ensenyaments esportius.

*Quart. Inscripció a les proves*

1. El termini de presentació de les sol·licituds d’inscripció estarà comprés entre els dies 4 de desembre de 2024 i 8 de gener de 2025, d’acord amb el calendari d’inscripció i realització de les proves que s’indica a l’annex I d’esta resolució.

2. La presentació de les sol·licituds podrà efectuar-se de manera presencial en el centre on es realitzarà la prova del nivell assignat segons el resolc octau d’esta resolució, per correu postal certificat o bé per qualsevol dels mitjans establits en la legislació bàsica de procediment administratiu comú de les administracions públiques.

3. En el moment de la inscripció a la prova de maduresa per a l’accés al tècnic o tècnica esportius o formacions esportives en període transitori de nivell I haurà d’aportar-se la documentació següent:

a) Sol·licitud, d’acord amb el corresponent model que s’indica en l’annex II d’esta resolució.

b) Fotocòpia del NIF o NIE o, si no és possible, passaport, permís de residència o visat d’estudis.

c) Justificant de pagament de les taxes corresponents.

4. En el moment de la inscripció a la prova de maduresa per a l’accés al tècnic o tècnica esportius superiors o formacions esportives en període transitori de nivell III haurà d’aportar-se la documentació següent:

a) Sol·licitud, d’acord amb el corresponent model que s’indica en l’annex III d’esta resolució.

b) Fotocòpia del NIF o NIE o, si no és possible, passaport, permís de residència o visat d’estudis.

c) Justificant de pagament de les taxes corresponents.

d) Aspirants que hagen cursat el cicle mitjà de tècnic o tècnica esportius:

– Fotocòpia compulsada del títol o fotocòpia compulsada del resguard acreditatiu del títol.

– Certificat acadèmic que acredite estar en possessió del títol de tècnic o tècnica esportius on aparega la nota mitjana en els cicles LOGSE o la nota mitjana ponderada en els cicles LOE.

e) Aspirants que hagen cursat formacions en període transitori:

– Diploma o certificat que acredite estar en possessió del nivell II en la mateixa modalitat o especialitat esportiva. Esta acreditació haurà d’anar diligenciada per l’organisme autonòmic competent en matèria de formació esportiva.

f) En el cas d’haver realitzat el curs preparatori, certificat oficial del centre reconegut per l’Administració on es va realitzar el curs amb la nota final d’este.

*Quint. Taxes*

1. Les persones sol·licitants de la prova de maduresa per a l’accés als ensenyaments esportius de règim especial de grau mitjà i a les formacions esportives en període transitori abonaran les taxes i els preus públics corresponents a la prova d’accés al grau mitjà i formacions esportives de nivell I. Les persones sol·licitants de la prova de maduresa per a l’accés al tècnic o tècnica esportius superiors o formacions esportives en període transitori abonaran la taxa corresponent a la prova d’accés al grau superior i formacions esportives de nivell III, establits en la Llei 20/2017, de 28 de desembre, de la Generalitat, de taxes, on s’especifica, en el capítol II del títol XIV, la taxa en matèria d’ensenyaments de règim especial.

2. En el moment de la presentació de les sol·licituds de les proves de maduresa per a l’accés als ensenyaments esportius de règim especial de grau mitjà i de grau superior i a les formacions esportives en període transitori, s’haurà d’acreditar haver abonat la taxa corresponent.

Per a realitzar el pagament s’ha d’utilitzar el model 046, disponible en el lloc web:

<https://sara-frontend.gva.es/sara-frontend/modelo?ID_SIMUL=SIMU046-9773&LANG=va>

3. D’acord amb l’article 1.2-6 de la Llei de taxes, es retornaran les taxes quan la realització de la prova no tinga finalment lloc per causes no imputables, directament o indirectament, a les persones aspirants. Quan la no realització tinga l’origen en una causa de força major, la devolució serà procedent amb la sol·licitud prèvia de la persona interessada, sempre que esta en prove suficientment la força major, llevat que es derive d’un esdeveniment notori, en què l’Administració actuarà d’ofici. Es podrà sol·licitar la devolució de la taxa dins del període d’esmena de les llistes de persones admeses pels mitjans telemàtics indicats en l’enllaç següent:

<https://ceice.gva.es/va/web/ensenanzas-regimen-especial/devolucio-taxes2>

Llevat que s'indique expressament el contrari, la presentació telemàtica de la sol·licitud de devolució d'ingressos indeguts comportarà l'autorització a l'Administració competent perquè realitze la notificació de la resolució d'esta sol·licitud, que durà a terme per mitjans electrònics.

*Sext. Admissió i exclusió de la participació en les proves de maduresa*

1. Les dates d’admissió i exclusió de la participació en les proves de maduresa, que queden recollides a l’annex I, són les següents:

a) Publicació de la llista provisional de persones admeses/excloses: 9 de gener de 2025.

b) Termini de reclamació de la llista provisional: del 10 al 14 de gener de 2025.

c) Publicació de la llista definitiva de persones admeses/excloses: 15 de gener de 2025.

2. Al final del període establit per a la formalització de la inscripció es publicarà, en el tauler d’anuncis i en els canals oficials dels centres on es realitzaran les proves, una llista diferenciada de les persones sol·licitants admeses per a cada prova i, si és el cas, excloses. En la llista d’excloses s’indicaran expressament el motiu d’exclusió i el termini per a esmenar el defecte.

3. Finalitzat el termini d’esmena, es remetrà una còpia de les llistes de persones admeses i excloses al corresponent inspector o inspectora d’Educació designats per a supervisar les esmentades proves.

*Sèptim. Comissió d’avaluació*

1. Es constituirà una comissió d’avaluació en el centre designat per a realitzar les proves de maduresa, composta per:

a) El president o presidenta, que serà un inspector o inspectora d’Educació.

b) Quatre vocals i els seus suplents, preferentment del centre on es realitzen les proves, pertanyents al cos de professors d’Ensenyament Secundari i als departaments didàctics relacionats amb les matèries de les proves, dels quals el de menor edat actuarà com a secretari o secretària de la comissió.

c) A proposta de la presidència, podran incorporar-se al tribunal els assessors docents i les assessores docents que es consideren convenients en funció del nombre d’inscrits.

2. La comissió d’avaluació tindrà les funcions següents:

a) Organització i realització de les proves de maduresa per a l’accés a les formacions esportives de grau mitjà i superior i a les formacions en període transitori.

b) Correcció i qualificació d’estes proves.

c) Ompliment de les actes d’avaluació segons els models dels annexos IV i V d’esta resolució i publicació dels resultats en els canals oficials.

d) Ompliment de les actes de la nota d’accés a ensenyaments de grau superior de tècnic o tècnica esportius superiors o a les formacions esportives en període transitori de nivell III, segons els models dels annexos VI i VII d’esta resolució, i publicació dels resultats en els canals oficials.

e) Resolució de les reclamacions de qualificacions estimades incorrectes.

f) Expedició dels certificats acreditatius de superació de la corresponent prova de maduresa per a l’accés a les formacions esportives de grau mitjà i superior i a les formacions en període transitori segons els models dels annexos VIII i IX d’esta resolució.

g) Elaboració de l’informe de les reclamacions, si es dona el cas.

h) Remissió a la direcció territorial d’Educació de les actes d’avaluació i, si és el cas, dels informes de reclamacions.

3. La Inspecció Educativa proposarà a la direcció territorial competent en matèria d’educació el nomenament de les persones integrants de les comissions avaluadores.

4. Els i les  membres de les comissions d’avaluació estaran subjectes a les causes d’abstenció i recusació que indiquen els articles 23 i 24 de la Llei 40/2015, d’1 d’octubre, de règim jurídic del sector públic.

*Octau. Data i lloc de realització de les proves de maduresa*

1. Les proves es realitzaran el divendres 17 de gener de 2025 en els centres públics autoritzats de la Comunitat Valenciana indicats en el següent quadre:

|  |  |  |  |  |
| --- | --- | --- | --- | --- |
| *Prova de maduresa per a l’accés a* | *CODI* | *CENTRE* | *ADREÇA* | *LLOC WEB* |
| Grau mitjà / nivell I | 97478763 | IES CONSELLERIA | Monestir de Poblet, s/n,  46710 València | <https://portal.edu.gva.es/96541781> |
| Grau superior/ nivell III | 12796618 | IES MARÍA ENRÍQUEZ | Literat Azorín, 1  46193 Gandia | <https://portal.edu.gva.es/mariaenriquez/es> |

  

2. Una vegada finalitzat el termini de presentació de sol·licituds per a la prova de maduresa per a l’accés al grau superior o formacions esportives de nivell III i en el cas de superar les limitacions d’aforament de l’IES María Enríquez, l’alumnat  serà derivat  a l’IES Didín Puig.

|  |  |  |  |  |
| --- | --- | --- | --- | --- |
| Grau superior/ nivell III | 02393257 | IES DIDÍN PUIG | Passeig Enric Valor, 1  46589 Guadassuar | <https://portal.edu.gva.es/iesdidinpuig/es> |

  

3. L’assignació definitiva de la seu de realització de la prova serà comunicada a les persones aspirants i publicada en les llistes provisionals.

*Nové. Horari*

1. Realització de la prova de maduresa per a accedir als ensenyaments esportius de grau mitjà i a les formacions esportives de nivell I en període transitori:

– 15:00 hores: constitució de la comissió d’avaluació. La presidència adoptarà les mesures necessàries que garantisquen l’organització i el bon desenrotllament de les proves.

– 16:00 hores: primer exercici. Duració: un temps màxim de 2 hores

– 18:30 hores: segon exercici. Duració: un temps màxim de 2 hores.

2. Realització de la prova de maduresa per a accedir als ensenyaments esportius de grau superior i a les formacions esportives de nivell III en període transitori:

– 08:00 hores: constitució de la comissió d’avaluació. La presidència adoptarà les mesures necessàries que garantisquen l’organització i el bon desenrotllament de les proves.

– 09:00 hores: primer exercici (apartat A). Duració: un temps màxim d’1 h 30 min.

– 11:00 hores: primer exercici (apartat B). Duració: un temps màxim d’1 h 30 min.

– 13:00 hores: segon exercici. Duració: un temps màxim de 2 h 30 min.

A proposta de la presidència, i sempre que totes les persones aspirants hagen acabat alguna prova abans del temps màxim, es podrà modificar la duració anteriorment indicada.

3. En qualsevol moment de la realització de la prova corresponent, els i les membres de la comissió d’avaluació podran procedir a la verificació de la identitat de les persones aspirants.

*Dècim. Currículum aplicable i estructura de les proves*

1. El currículum de les matèries comunes sobre el qual versaran les diferents parts de les proves de maduresa per a l’accés als cicles de grau mitjà i de grau superior i les formacions esportives de període transitori són els establits en la Resolució de 2 de novembre de 2015, de la Direcció General de Formació Professional i Ensenyaments de Règim Especial, per la qual es modifica el currículum de les matèries que formen part de les proves d’accés a cicles formatius de grau mitjà i de grau superior de Formació Professional i dels cursos preparatoris d’estes a la Comunitat Valenciana.

2. El currículum de la matèria d’Educació Física de la prova de grau mitjà i de grau superior serà l’establit en els annexos X i XI d’esta resolució, els quals detallen l’adaptació dels sabers recollits en el Decret 107/2022, de 5 d’agost, del Consell, pel qual s’establix l’ordenació i el currículum d’Educació Secundària Obligatòria, i el Decret 108/2022, de 5 d’agost, del Consell, pel qual s’establix l’ordenació i el currículum de Batxillerat.

3. L’estructura de la prova s’ajustarà al que es disposa en l’apartat sext de l’Orde de 10 de maig de 2004, modificada parcialment en l’apartat tercer per l’Orde de 17 de novembre de 2006.

4. Els exercicis de les proves seran elaborats per la Direcció General de Centres Docents i seran custodiats per la presidència de les comissions d’avaluació, que prendran les mesures oportunes per a salvaguardar la confidencialitat.

*Onzé. Avaluació i actes d’avaluació*

1. La qualificació de les proves es farà de conformitat amb l’article 23 del Decret 132/2012, 31 d’agost, del Consell.

2. Per a les proves de maduresa per a l’accés als cicles d’ensenyaments esportius de grau mitjà o a les formacions esportives en període transitori de nivell I se seguiran les següents indicacions:

a) Primer exercici: continguts dels àmbits de coneixement social i lingüístic.

b) Segon exercici: sabers bàsics de les matèries d’Educació Física i continguts de Matemàtiques i de l’àmbit científic.

c) La nota final de la prova per a l’accés al grau mitjà o nivell I, expressada en l’escala numèrica d’1 a 10, amb dos decimals, serà la mitjana aritmètica de les notes aconseguides en els dos exercicis, sempre que estos siguen superiors o iguals a 4.

d) La corresponent comissió d’avaluació omplirà l’acta d’avaluació final sobre la prova de maduresa per a accedir als ensenyaments de grau mitjà de tècnic o tècnica esportius o a les formacions esportives de nivell I, segons el model de l’annex IV d’esta resolució.

3. Per a les proves de maduresa per a l’accés als cicles d’ensenyaments esportius de grau superior o a les formacions esportives en període transitori de nivell III, se seguiran les següents indicacions:

a) Primer exercici apartat A: sobre continguts de les assignatures comunes del Batxillerat de Castellà: Llengua i Literatura i Història.

b) Primer exercici apartat B: continguts de Matemàtiques Aplicades a les Ciències Socials I i II de Batxillerat.

c) Segon exercici: Educació Física. Sobre els sabers bàsics de l’assignatura d’Educació Física del Batxillerat.

d) Les qualificacions de cada un dels dos apartats del primer exercici s’expressaran per mitjà de l’escala numèrica de 0 a 5 punts. La qualificació del primer exercici serà la corresponent a la suma de les qualificacions d’estos dos apartats (A i B). La qualificació del segon exercici s’expressarà per mitjà de l’escala numèrica de 0 a 10 punts. La nota final de la prova de maduresa, que s’expressarà amb l’escala numèrica de 0 a 10 punts i amb dos decimals, serà la corresponent a la mitjana aritmètica de les qualificacions dels dos exercicis. Es considerarà aprovada la prova de maduresa quan s’aconseguisquen almenys 5 punts.

e) La nota final per a l’accés al grau superior, expressada en l’escala numèrica d’1 a 10, amb dos decimals, constarà de:

– Per a les persones aspirants que hagen cursat ensenyaments de grau mitjà de tècnic o tècnica esportius: la mitjana aritmètica de la nota de la prova de maduresa, sempre que esta siga igual o superior a 4, i la nota final dels ensenyaments de tècnic o tècnica esportius.

– Per a les persones aspirants que hagen cursat formacions esportives en període transitori: la nota de la prova de maduresa. No es podrà computar la nota de les titulacions de nivell II atenent l’apartat c) de l’Orde ECD/158/2014, de 5 de febrer, per la qual es regulen els aspectes curriculars, els requisits generals i els efectes de les activitats de formació esportiva, als quals es referix la disposició transitòria primera del Reial decret 1363, que establix que la superació de la formació del bloc comú, del bloc específic i del període de pràctiques de cadascun dels nivells podrà donar lloc a l'equivalència professional, però no a l’acadèmica.

f) Quan s’haja realitzat el curs preparatori de la prova de maduresa reconegut oficialment per l’administració competent, a la nota de la prova se li sumarà la puntuació que resulte de multiplicar per 0,15 la qualificació obtinguda en el curs preparatori, sempre que esta siga 5 o superior. En cap cas la nota resultant serà major que 10. L’acreditació de la nota d’este curs serà aportada per la persona candidata mitjançant un certificat oficial del centre on es va cursar.

g) En tots els casos seran positives les qualificacions finals iguals o superiors a 5 i negatives les inferiors a 5.

h) La corresponent comissió d’avaluació omplirà:

– L’acta d’avaluació final sobre la prova de maduresa per a accedir als ensenyaments de tècnic o tècnica esportius superiors o a les formacions esportives de nivell III, segons el model de l’annex V d’esta resolució.

– Les actes amb la nota final d’accés als ensenyaments de tècnic o tècnica esportius superiors o a les formacions esportives de nivell III, segons els models dels annexos VI i VII, en funció de si les persones aspirants han cursat un grau mitjà de tècnic o tècnica esportius o formacions esportives en període transitori de nivell II.

4. La publicació dels diferents resultats, provisionals i definitius, de les proves de maduresa per a l’accés als ensenyaments esportius de grau mitjà i superior i a les formacions esportives en període transitori, es realitzarà en els canals oficials dels centres assignats a cada prova seguint el calendari de l’annex I de la present resolució.

*Dotzé. Reclamacions*

1. D’acord amb l’article 5.3 de l’Orde 32/2011, de 20 de desembre, de la Conselleria d’Educació, Formació i Ocupació, per la qual es regula el dret de l’alumnat a l’objectivitat en l’avaluació, i s’establix el procediment de reclamació de qualificacions obtingudes i de les decisions de promoció, de certificació o d’obtenció del títol acadèmic que corresponga, les persones aspirants podran presentar les reclamacions sobre les qualificacions obtingudes, per escrit, adreçades a la direcció del centre docent o a l’òrgan encarregat de resoldre la reclamació en cada cas, d’acord amb el model que figura en l’annex únic de l’orde esmentada.

2. La presidència de la comissió d’avaluació remetrà un informe a la direcció territorial d’Educació sobre les reclamacions presentades, i també dels seus resultats i de les observacions que pogueren ser rellevants per a futures actuacions.

*Tretzé. Compliment de la normativa de tractament de dades de caràcter personal*

1. Els centres que participen en la present convocatòria reconeixen expressament el sotmetiment de qualsevol activitat de tractament de dades de caràcter personal a la normativa nacional i de la Unió Europea sobre esta matèria i, en conseqüència, compliran el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades (pel qual es deroga la Directiva 95/46/CE), així com la Llei 3/2018, de 5 de desembre, de protecció de dades personals i garantia dels drets digitals, en relació amb qualsevol activitat de tractament de les dades de caràcter personal que es produïsca durant el desenrotllament de les proves i, en particular, per al tractament de les dades personals de les persones aspirants i dels membres de les comissions d’avaluació.

2. En la publicació de les diferents llistes es garantirà la privacitat de les persones que consten, per mitjà de procediments d’anonimització de les dades personals, de manera que únicament s’indicaran la inicial del nom i els cognoms i les quatre últimes xifres del DNI, el NIE o el document acreditatiu d’identitat requerit.

*Catorzé. Incidència de gasto*

L’aplicació d’esta resolució no podrà tindre incidència en l’increment de la dotació de tots i cadascun dels capítols de gasto assignats a la direcció general competent en matèria d’ensenyaments esportius de règim especial i, en tot cas, haurà de ser atesa amb els mitjans materials de l’esmentada unitat administrativa.

*Quinzé. Necessitats extraordinàries d’aplicacions informàtiques*

A la implementació d’esta resolució no li és aplicable el que establix l’article 94 del Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, ja que esta no comporta la implantació d’un nou programa o nous mètodes informàtics. Tampoc li és aplicable el que establix la Instrucció de servici número 4/2012, sobre la coordinació informàtica dels projectes normatius i actes administratius.

*Setzé. Entrada en vigor*

Esta resolució produirà efectes l’endemà de ser publicada en el *Diari Oficial de la Generalitat Valenciana*.

*Desseté. Recurs*

Contra esta resolució, que no esgota la via administrativa, les persones interessades podran interposar un recurs d’alçada davant de la Secretaria Autonòmica d’Educació, en el termini d’un mes a comptar de l’endemà de ser publicada en el *Diari Oficial de la Generalitat Valenciana*, de conformitat amb els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

  

València, 26 de novembre de 2024

Jorge Cabo Martínez

Director general de Centres Docents

Esta disposició conté annexos. Consulteu-ne la versió en PDF.